Polisie op soek na man wat 7-jarige glo verkrag‘n Polisieskets van die verdagte. (Verskaf deur SAPD) Die Wes-Kaapse polisie is op soek na ŉ man wat na bewering ŉ sewejarige dogtertjie verkrag het en daarna aan ander lede van die gemeenskap gesê het sy huil omdat sy nie wil skool toe gaan nie. Kapt. FC van Wyk, woordvoerder van die polisie, het gesê die voorval het op 11 Mei in Mfuleni in Khayelitsha gebeur. Die kind het omstreeks 07:30 skool toe gestap toe die man haar glo oorval en in ŉ nabygeleë veld ingesleep het waar hy haar verkrag het. Die man het daarna met die huilende kind teruggestap en mense het hulle voorgekeer en die man gevra hoekom die dogtertjie huil. Hy het gesê sy huil omdat sy nie wil skool toe gaan nie. ŉ Vrou het egter onraad vermoed en ŉ verbygaande polisievoertuig voorgekeer. Dit is toe dat die man op die vlug geslaan het. Die polisie kon nog nie daarin slaag om die man vas te trek nie en het ŉ identikit saamgestel om hulle in hul ondersoek te help. Enigiemand wat die man in die skets herken, word versoek om ao. Tino Plaatjies by 082 234 1725 of 082 522 1047 of Stop Misdaad by 08600 10111 te bel.